Predkladacia správa

	Úrad pre finančný trh (ďalej len „úrad“) bol zriadený v súlade so zákonom č. 96/2002 Z. z. o dohľade nad finančným trhom a o zmene a doplnení niektorých zákonov v znení neskorších predpisov a začal svoju činnosť dňom 1. apríla 2002. Úrad bol zrušený k 31. decembru 2005 a v súlade s § 45 ods. 1 a ods. 5 zákona č. 747/2004 Z. z. o dohľade nad finančným trhom a o zmene a doplnení niektorých zákonov (ďalej len „zákon o dohľade“) dňom 1. januára 2006 prešla pôsobnosť úradu na Národnú banku Slovenska a k rovnakému dňu prešiel do vlastníctva Národnej banky Slovenska majetok, ktorý bol do 1. januára 2006 vo vlastníctve úradu. Predkladaná správa popisuje hospodárenie úradu a jeho výsledku v roku 2005, ktorý tak bol posledným rokom existencie úradu.

Podľa § 51 zákona o dohľade úrad zostavil rozpočet nákladov a výnosov na rok 2005. Rozpočet úradu schválil dozorný výbor úradu svojím uznesením č. 29/49/2004 dňa 29. septembra 2004. Uznesením Dozorného výboru úradu č. 44/64/2005 zo dňa 21. decembra 2005 bol schválený návrh Dodatku č. 1 k úprave rozpočtu úradu.

Osobitne, v súlade s § 6 ods. 3 zákona o dohľade, boli pomernou časťou rozpočtované náklady na činnosť organizačného útvaru generálnej riaditeľky (ďalej len „ÚGR“).

Finančné prostriedky úradu boli vedené na účtoch v Národnej banke Slovenska a boli použité len na určené účely a v rozsahu nevyhnutnom na zabezpečenie pôsobnosti úradu.

Účtovníctvo úradu bolo vedené podľa Opatrenia Ministerstva financií SR  z 10. decembra 2002 č. 22 502/2002-92 v znení neskorších predpisov, ktorým sa ustanovujú podrobnosti o postupoch účtovania a účtovej osnovy pre účtovné jednotky, ktoré nie sú založené alebo zriadené za účelom podnikania a podľa Opatrenia Ministerstva financií Slovenskej republiky z 25. februára 2003 č. 3227/2003-92 v znení neskorších predpisov, ktorým sa ustanovujú účtovné výkazy a rozsah údajov určených z účtovnej závierky na zverejnenie pre účtovné jednotky, ktoré nie sú založené alebo zriadené za účelom podnikania.

Účtovná závierka bola overená audítorom dňa 31. 12. 2005 a bolo jej audítorom udelené „potvrdenie o správnosti bez výhrad“.

V roku 2005 dosiahol úrad výnosy vo výške 165 348 tis. Sk, náklady v objeme 113 942 tis. Sk a vykázal zisk 51 406 tis. Sk. Kladný hospodársky výsledok dosiahol úrad najmä z dôvodu podstatne vyšších ako očakávaných výnosov súvisiacich s činnosťami, ktoré úrad vykonával v súvislosti s rozbehom starobného dôchodkového sporenia v Slovenskej republike.

Úrad v priebehu roka 2005 použil rozpočtované prostriedky v nevyhnutnom rozsahu na zabezpečenie svojej činnosti. 

Náklady na činnosť úradu boli kryté len výnosmi z činnosti úradu. V priebehu hodnotiaceho obdobia úrad hospodáril efektívne a jednotlivé nákladové položky boli čerpané hospodárne, nakoľko efektivite hospodárenia úradu bola venovaná maximálna pozornosť.

Tento materiál nebol predmetom pripomienkového konania, nakoľko ide o materiál informatívneho charakteru. 

Predložený materiál nemá finančný, ekonomický a environmentálny vplyv a ani vplyv na zamestnanosť a podnikateľské prostredie.